Súradnice: 48°09′22″S 17°08′26″V﻿ / ﻿48,1561258°S 17,1405644°V﻿ / 48.1561258; 17.1405644

**Radošinské naivné divadlo** (skratka **RND**) je slovenský profesionálny divadelný súbor so stálou scénou v Bratislave. Dátum založenia by sa dal stanoviť na 25. december 1963, keď v obci Radošina uviedol Stanislav Štepka s miestnymi divadelníkmi svoju kabaretnú hru Nemé tváre alebo Zver sa píše s veľkým Z. RND je originálne slovenské autorské divadlo, ktoré sa od svojho vzniku teší veľkej popularite divákov. Jeho predstavenia sú permanentne vypredané a všetky hry dosahujú nadpriemernú reprízovosť.

Svoju živnú pôvodu RND nachádza v slovenskom ľudsko-spoločenskom zázemí, v humore a rovnako aj v svojráznom Štepkovom dramatickom autorskom spôsobe nazerania na svet. K neodmysliteľnému prejavu divadla najmä spočiatku prispeli radošinské ochotnícke herecké zdroje a vtipný západoslovenský dialekt. V priebehu rokov sa najcharakteristickejšími poznávacím znakmi poetiky divadla stala pôvodná divadelná piesňová tvorba a najmä svojrázny radošinský humor.

História
--------

Po sedemročnom pôsobení v Radošine (1963 – 1970) musel súbor „vďaka" štátnej moci odísť do Bratislavy. V núdzi vystriedal niekoľko scén, kým si našiel stálu scénu najprv v Malej sále bratislavského PKO (1980 – 1989), následne v Malej sále už tiež bývalého Domu ROH, neskôr známeho pod názvom DO Istropolis, resp. v Dome Detí a Mládeže (1989 –2015). Od septembra 2015 sídli vo vlastných priestoroch na Záhradníckej ulici v Ružinove.

Dramatik a herec Stanislav Štepka, pôvodca poetiky, autor všetkých hier a duša divadla, sformoval a formuje autorským smerovaním a dramatickými postupmi tvorivú prácu tohto špecifického slovenského divadla.

Búranie mýtov a falošných ilúzií (Jááánošííík, Ako sme sa hľadali, Generál), jednoznačný pacifizmus a nezmieriteľnosť s ľudskou hlúposťou (Pitva, Z duba padol, oddýchol si, Pŕŕŕ, Nebo, peklo raj) a najmä trvalý záujem o otázky morálky, ľudskosti a človečiny (Človečina, Slovenské tango, Ženské oddelenie, Lás-ka-nie a iné) – sú hlavnými témami dramatika a rovnako aj divadla.

Niekedy na prvý pohľad jednoduché, „naivné príbehy" však často skrývajú pod povrchom bezstarostného humoru a ľudovosti závažné etické a spoločenské látky, ktoré práve cez spomínanú ľudovosť a vždy prítomný humor oslovujú početného diváka.

Divadlo sa nikdy nevyhýbalo ani závažnejším historickým, či spoločenským a morálnym námetom. Práve charakteristický a prenikavý pohľad autora nabáda diváka zbaviť sa pátosu a vyhnúť sa moralizovaniu (Alžbeta Hrozná, Kúpeľná sezóna, Svadba, Nevesta predaná Kubovi, O čo idea iné). Počas dlhoročného pôsobenia divadlo spolupracovalo s mnohými dramatikmi (Jiří Suchý, Milan Lasica, Július Satinský), hudobnými skladateľmi (Milan Markovič, Jiří Stivín, Ján Melkovič, Ferdinand Havlík, Ľubica Malachovská-Čekovská, Juraj Haško, Peter Mankovecký), dramaturgmi (Martin Porubjak, Darina Abrahámová, Mirka Čibenková), scénografmi a choreografmi (František Lipták, Mona Hafsahl, Jozef Ciller, Peter Čanecký, Šárka Ondrišová, Eva Burdová). O obľúbenosti divadla svedčí aj fakt, že 23. novembra 2011 odohralo Radošinské naivné divadlo už osemtisícu reprízu.

### 1963 – 1973

V prvom, tzv. radošinskom období, vznikli inscenácie kabaretných hier Nemé tváre alebo Zver sa píše s veľkým Z (1963), Pitva (1966), Z duba padol, oddýchol si (1968), Pŕŕŕ (1969). Umeleckým vyvrcholením prvého obdobia RND boli premiéry dvoch asi najznámejších titulov Jááánošííík (1970) a Človečina (1971). Prví herci v RND: Stanislav Štepka, Viliam Madarász, František Štepka, Tonka Močková, Miroslav Siget, Jozef Vičan, Viera Slobodová, Oľga Májovská, Veronika Bazalová.

### 1973 – 1983

Po nútenom odchode RND z Radošiny do Bratislavy (1971), normalizačnom schvaľovaní textov a permanentných zákazov, začala na začiatku osemdesiatych rokov RND sprostredkúvať agentúra Slovkoncert a súbor zažíval prvú vlnu veľkej diváckej popularity: Alžbeta Hrozná (1975), Slovenské tango (1979), Kúpeľná sezóna (1980), Svadba (1982), Čierna ovca (1983). V RND okrem iných hercov účinkovali: Stanislav Štepka, Katarína Kolníková, Milan Markovič, Miroslav Siget, Jozef Sloboda, Mária Drozdová, Gita Povodová, Dušan Nágel, Oľga Májovská, Iveta Miffeková, Veronika Bazalová, Tamara Koričanská, Jana Oľhová, Zuzana Kronerová, Juraj Takáč, Pavel Schwarz. V roku 1982 so súborom RND začal spolupracovať divadelný režisér Juraj Nvota.

### 1983 – 1993

V tomto desaťročí, v ktorom nastala aj závažná politicko-spoločenská zmena, RND uviedlo hry: Pavilón B, Nevesta predaná Kubovi (spoluautor Jiří Suchý a divadlo Semafor, 1984), Ženské oddelenie (1987), Loď Svet (1988), Vygumuj a napíš (1989), Pokoj domu tomuto (1990), Lás-ka-nie, Delostrelci na Mesiaci (1992). V hereckom súbore sa pod režijným vedením Juraja Nvotu úspešne prezentovali ďalšie herečky a herci Darina Porubjaková, Anna Warchalová, Jana Nagyová, Ján Melkovič, Alena Michalidesová, Maruška Mišenčíková, Ján Zachar, Jana Oľhová a ďalší.

### 1993 – 2003

Aj toto desaťročie bolo v divadle mimoriadne plodné a bohaté na aktuálne ľudské aj spoločenské divadelné témy: Hostinec Grand (1993), Materské znamienko, Kino Pokrok (1995), Tata (1996), Konečná stanica (1997), Ako som vstúpil do seba (1998), Včela v zime (1999), Súpis dravcov (2000). Účinkujúci v tomto období: okrem Kataríny Kolníkovej a Stanislava Štepku v divadle účinkovali Zuzana Mauréry, Monika Hilmerová, Soňa Norisová, Lucia Lužinská, František Rehák, Mojmír Caban, Richard Felix, Dušan Cinkota, Csongor Kassai, Anikó Vargová, Lenka Barilíková, Anna Šišková, René Štúr a ďalší. K Jurajovi Nvotovi pribudol v RND ďalší režisér Ondrej Spišák.

### 2003 – 2013

V tomto desaťročí RND pokračovalo v rozširovaní o objavovaní nových polôh svojej poetiky v Štepkovom autorskom pohľade a v režijnom videní Juraja Nvotu a Ondreja Spišáka: Ako sme sa hľadali (2003), Generál (2004), Hra o láske (2005), Desatoro, Sedem hlavných hriechov (2006), Stvorenie sveta, Veľké ilúzie (2007), Niekto to rád slovenské (2008), Mám okno (2009), Len tak prišli (2011), Šťastné konce, Polooblačno (2012), ku ktorým sa iste priradia aj pripravované inscenácie Jááánošííík po tristo rokoch, Sčista-jasna (2013). Z nových hercov v tomto desaťročí pribudli Kristína Farkašová, Kamil Mikulčík, Lujza Schrameková, Andrea Martvoňová, Lucia Molnárová, Petra Molnárová, Michal Kubovčík, Pavel Čížek, Svätopluk Malachovský, Michaela Szöcsová, Martin Škoda, Jozef Adamčík, Ondrej Hraška atď.

Ocenenia
--------

* **Pŕŕŕ** – hlavná cena na 1. slovenskom festivale kabaretného divadla v Poprade (1969)
* **Cena ministra kultúry ČSR** za inscenáciu hry Svadba na festivale v Ústí nad Labem, 1982 (Česko)
* **Cena ministra kultúry SSR** za dramatickú tvorbu v RND (1989)
* **Prémia Ivana Stodolu za rok 1989** – za hru Vygumuj a napíš (1990)
* **Cena ministra kultúry SR** za hry Kam na to chodíme a Lás-ka-nie (1992)
* **Cena Tatra banky** za umenie a dramatickú tvorbu. 1999
* **Zlatý gunár 2004** za knihu Kronika komika 1 na Kremnických gagoch, 2004
* šesť cien **Igric 2005** za autorstvo a herecké výkony v televíznom filme Človečina, 2004
* **Zlatý gunár 2005** za najlepšiu audiovizuálnu produkciu roka (Človečina), Kremnické gagy
* **Doctor honoris causa** – Stanislavovi Štepkovi, Univerzita Mateja Bela, Banská Bystrica 2005
* **Pribinov rad 2. triedy** udelil Stanislavovi Štepkovi prezident republiky 1. januára 2006
* **Zlaté pero** – cena odbornej literárnej kritiky za knihu poviedok Desatoro (a zopár navyše), 2006
* **Fra Angelika**, čestné uznanie Stanislavovi Štepkovi, 2008
* **Hlavná cena Literárneho fondu za rok 2008** za hru Niekto to rád slovenské
* **Cena za celoživotné dielo** – Literárny fond 2008
* **Zlatý gunár 2010** – za inscenáciu Mám okno, Kremnické gagy 2010
* **Krištáľové krídlo** za celoživotné dielo, 2010
* **Zlatý gunár 2012** – za inscenáciu hry Len tak prišli, Kremnické gagy 2012

Filmová a televízna tvorba RND
------------------------------

* 1973 *Človečina*, réžia: Stanislav Štepka
* 1973 *Trpaslíci (s rodokmeňom)*, réžia: Miloš Pietor
* 1983 *Víno vinovaté*, réžia: Ondro Demak
* 1984 *Dedinský sen*, réžia: Fero Fenič
* 1990 *Radošinské Vianoce*
* 1991 *Ženské oddelenie*, réžia: Juraj Nvota
* 1993 *Výlety v pamäti*, réžia: Juraj Nvota
* 1995 *Dobrá správa*, réžia: Anton Popovič
* 1996 *Vygumuj a napíš*, réžia: Stanislav Štepka
* 1997 *Čierna ovca*, réžia: Juraj Nvota
* 1997 *Ježiško zvoní, otvorte*
* 1998 – 2000 *Hosť do domu 1 – 21*
* 1999 *Ako som vstúpil do seba*, réžia: Ondrej Spišák
* 2000 *Tata*
* 2003 *Kronika komika*
* 2003 *Vianočná pošta*
* 2004 *Raňajky v tráve*
* 2004 *Človečina*
* 2004 *Jááánošííík*
* 2004 *DVD 3x Radošinské naivné divadlo*
* 2005 *Konečná stanica*
* 2005 *Osobná chyba*
* 2008 *Rodinné striebro*
* 2008 *Exkalátor*
* 2011 *… a já, Katarína Kolníková*

Súbor RND (sezóna 2012/2013)
----------------------------

Jozef Adamčík, Darina Abrahámová, Lenka Barilíková, Mojmír Caban, Kristína Farkašová, Richard Felix, Juraj Haško, Ondrej Hraška, Ladislav Hubáček, Petra Humeňanská, Csongor Kassai, Michal Kubovčík, Svätopluk Malachovský, Simona Martausová, Andrea Marek Martvoňová, Kamil Mikulčík, Lucia Molnárová, Petra Molnárová, Maruška Nedomová, Soňa Norisová, Katarína Ivanková, Michaela Szöcsová, Lujza Garajová-Schrameková, Vladimír Svítek, Milan Šago, Martin Škoda, Stanislav Štepka, René Štúr, Anikó Vargová, Marcela Vilhanová

Umelecký šéf a riaditeľ divadla – Stanislav Štepka
Manažér divadla – Ladislav Hubáček

Repertoár (sezóna 2012/2013)
----------------------------

* Štedrý divadelný večer alebo radošinský výber

Veľký divácky hudobno-slovný výber z päťdesiatročnej tvorby RND na základe diváckej ankety na webovej stránke divadla.

* Hra o láske

Správa o tom, bez čoho sa dá byť, ale bez čoho sa nedá žiť

* Len tak prišli

Správa o tom, ako dedičia konali

* Šťastné konce

Clivá komédia o čelných miestach v srdci

* Polooblačno

Prvá správa o mojom 20. storočí (1900 – 1950)

Pripravujeme
* Jááánošííík po tristo rokoch alebo Hra na hrdinu (2013)
* Sčista-jasna

Druhá správa o 20. storočí (2013)

Referencie
----------

1. ↑  Kolektív: Jazyk a reč Radošinského naivného divadla, Kultúra slova, č. 3, 1987;
2. ↑  Darina Porubjaková: Radošinské naivné divadlo alebo Správa o dedinských poštároch 1963 – 1983, Bratislava 1985;
3. ↑   *Archivovaná kópia* [online]. [Cit. 2013-02-14]. Dostupné online. Archivované 2013-06-30 z originálu.
4. 1 2
5. ↑   *Archivovaná kópia* [online]. [Cit. 2013-02-14]. Dostupné online. Archivované 2011-04-04 z originálu.
6. ↑   *Archivovaná kópia* [online]. [Cit. 2013-02-14]. Dostupné online. Archivované 2016-08-15 z originálu.
7. ↑
8. ↑
9. ↑
10. ↑
11. ↑
12. ↑
13. ↑
14. ↑
15. ↑
16. ↑
17. ↑
18. ↑

Literatúra
----------

* ŠTEPKA, Stanislav. *Radošínske naivné divadlo : Jánošík. Človečina. Slovenské tango.*. Bratislava : Tatran, 1983. 101 s.
* SUCHÝ, Jiří; ŠTEPKA, Stanislav. *Nevesta predaná Kubovi*. Bratislava : Tatran, 1987. 88 s.
* ŠTEPKA, Stanislav. *Radošinské naivné divadlo 2 : Kúpeľná sezóna. Svadba. Čierna ovca. Pavilón B. O čo ide*. 1. vyd. Bratislava : Tatran, 1989. 192 s. ISBN 80-222-0006-9.
* ŠTEPKA, Stanislav. *…a já, Katarína Kolníková*. Bratislava : Ikar, 2001. 175 s. ISBN 80-551-0110-8.
* ŠTEPKA, Stanislav. *Kronika komika 1 : 5 prvých hier a 40 divadelných sezón Radošinského naivného divadla : Radošinské naivné divadlo (udalosti, tituly, recenzie, citáty, autori, účinkujúci, diváci a všeličo okolo nich a okolo toho v rokoch 1963 – 2003) : Radošinci na polici (1963 – 1970)*. 1. vyd. Bratislava : Ikar, 2003. 147 s. ISBN 80-551-0685-1.
* ŠTEPKA, Stanislav. *Kronika komika 2 : 5 ďalších hier a navyše zopár slov o hrách a ľuďoch okolo : Radošinské naivné divadlo*. 1. vyd. Bratislava : Ikar, 2004. 95 s. ISBN 80-551-0928-1.
* ŠTEPKA, Stanislav. *Kronika komika 3, alebo, Osemdesiate roky dvadsiateho storočia v Radošinskom naivnom divadle a na blízkom okolí (očami kronikára)*. 1. vyd. Bratislava : Ikar, 2005. 237 s. ISBN 80-551-1215-0.
* ŠTEPKA, Stanislav. *Kronika komika 4, alebo, Deväťdesiate roky dvadsiateho storočia v Radošinskom naivnom divadle a na blízkom okolí (očami kronikára)*. 1. vyd. Bratislava : Ikar, 2006. 327 s. ISBN 80-551-1333-5.
* ŠTEPKA, Stanislav; ESCHEROVÁ, Mária. *Radošinské divadlo : (1920 – 2010)*. 1. vyd. Radošina : Obecný úrad, 2010. 48 s. ISBN 978-80-970450-2-9.
* ŠTEPKA, Stanislav. *Kronika komika 5 : sedem hier z prvého desaťročia tohto tisícročia, ale aj záznamy, recenzie, fotografie a podobný dokladový materiál*. 1. vyd. Bratislava : Ikar, 2012. 246 s. ISBN 978-80-551-3082-8.
* ŠTEPKA, Stanislav. *Kronika komika 6 : sedem hier z druhého desaťrpčia tohto ticícročia, ale aj príhody, záznamy, recenzie, fotografie a podobný doladový materiál z Radošinského naivného divadla...*. 1. vyd. Bratislava : Ikar, 2020. 279 s. ISBN 978-80-551-7443-3.

Externé odkazy
--------------

* Oficiálna stránka

  


| * z
* d
* u
Bratislavské divadlá |
| --- |
| Štátne divadlá zriadené ministerstvom kultúry | 
* Slovenské národné divadlo
* Nová scéna

 |
| Divadlá zriadené krajom alebo mestskou samosprávou | 
* Divadlo Astorka Korzo ’90
* Divadlo Aréna
* Divadlo Ludus
* Bratislavské bábkové divadlo
* Divadlo Pavla Országha Hviezdoslava

 |
| Nezávislé divadlá | 
* Radošinské naivné divadlo
* Štúdio L+S
* Divadlo GUnaGU
* Divadlo Stoka
* Divadlo a.ha.
* Divadlo West
* Teatro Wüstenrot
* Divadlo Ticho a spol.
* Divadlo La Komika

 |
| Školské divadlá | 
* Štúdio Kaplnka
* Malá scéna VŠMU
* Divadlo Lab

 |

| * z
* d
* u
Významné slovenské divadlá |
| --- |
| Bratislava | 
* Slovenské národné divadlo
* Nová scéna
* Divadlo Astorka Korzo ’90
* Divadlo Aréna
* Divadlo Ludus
* Bratislavské bábkové divadlo
* Radošinské naivné divadlo
* Štúdio L+S
* Divadlo GUnaGU
* Divadlo Pavla Országha Hviezdoslava

 |
| Západné Slovensko | 
* Divadlo Jána Palárika v Trnave
* Divadlo Andreja Bagara v Nitre
* Staré divadlo Karola Spišáka v Nitre
* Jókaiho divadlo v Komárne

 |
| Stredné Slovensko | 
* Štátna opera v Banskej Bystrici
* Divadlo Jozefa Gregora Tajovského vo Zvolene
* Slovenské komorné divadlo v Martine
* Bábkové divadlo na rázcestí v Banskej Bystrici
* Mestské divadlo v Žiline
* Bábkové divadlo v Žiline

 |
| Východné Slovensko | 
* Národné divadlo Košice
* Divadlo Jonáša Záborského v Prešove
* Divadlo Alexandra Duchnoviča v Prešove
* Divadlo Thália v Košiciach
* Divadlo Romathan v Košiciach
* Spišské divadlo v Spišskej Novej Vsi
* Divadlo Kontra v Spišskej Novej Vsi

 |